Etelä-Karjalan lähisuhdeväkivaltakooste vuodelta 2025 on valmistunut

Etelä-Karjalan alueen tilanteesta on laadittu ja julkaistu lähisuhdeväkivaltakooste vuodelta 2025.

Etelä-Karjalan alueella lapsiperheitä koskevat lähisuhdeväkivaltailmoitukset ovat lisääntyneet. Ilmoitusten määrät ja asiakasmäärät ovat olleet kasvussa useammassa eri palvelussa. Työikäisten sosiaalipalveluissa lähisuhdeväkivaltailmoitusten määrä on hieman laskenut ja iäkkäiden osalta pysynyt lähes vuoden 2024 tasolla.

Kaakkois-Suomen poliisin tilastossa perheväkivallaksi luokitellun rikosten määrä on kasvussa. Tämä voi osin selittyä henkilöstön lisääntyneellä koulutuksella. Sama kasvutrendi näkyy turvakodissa, jossa asiakasmäärät ovat lisääntyneet. Lapsiasiakkaita on ollut turvakodilla vanhempansa kanssa 50 % edellisvuotta enemmän.

Alueen järjestöpalvelut ovat tärkeässä roolissa tarjoamaan erityisosaamistaan lähisuhdeväkivallan vastaiseen työhön. Myös järjestötyössä on parin viime vuoden aikana näyttäytynyt entistä isommat asiakasmäärät.

Lähisuhdeväkivaltatyön koordinaattori ja erityisasiantuntija Kati Loisa Etelä-Karjalan hyvinvointialueelta rohkaisee lähisuhdeväkivaltaa kokeneita ottamaan akuutissa tilanteessa yhteyttä esimerkiksi sosiaali- ja kriisipäivystykseen puh. 040 651 1828, joka on auki ympäri vuorokauden vuoden jokaisena päivänä.

Väkivallan uhasta voi kertoa myös terveys- ja sosiaalipalveluissa asioidessa, jolloin ammattilaiset neuvovat asiassa eteenpäin.

Lähisuhdeväkivalta kannattaa ottaa aina puheeksi, vaikka se tuntuisi vaikealta ja häpeälliseltä. Moni muukin on samassa tilanteessa ja väkivaltaisesta tilanteesta pois lähtemiseen saa tukea.

Kati Loisa

Toisinaan parisuhteen erotilanteessa voi aiheutua riskiä vakavalle lähisuhdeväkivallalle. Jo silloin, kun väkivallasta alkaa olla ensimerkkejä, kannattaa asia heti ottaa puheeksi. Erotilanteessa kannattaa aina hakea apua ja sitä on saatavilla Etelä-Karjalan alueella.

Turvakoti toimii turvapaikkana perhe- ja lähisuhdeväkivaltaa tai sen uhkaa kokeneille. Turvakotiin voi mennä suoraan (os. Pappilanpolku 1 D, 55120 Imatra) tai soittaa puh. 040 351 6477.

Linkki Etelä-Karjalan lähisuhdeväkivaltakoosteeseen vuodelta 2025:

Etelä-Karjalan lähisuhdeväkivaltakooste 2025 Lataa

Linkki kouluterveyskyselyn 2025 materiaaliin väkivaltaindikaattorit

Kouluterveyskysely 2025 väkivaltaindikaattorit Lataa

Lisätietoja:

Kati Loisa, erityisasiantuntija, lähisuhdeväkivaltatyön koordinointi, puh. 040 198 8849, kati.loisa@ekhva.fi

Kouluterveyskysely:
Sanna Ahtiainen, hyvinvointiasiantuntija, ehkäisevä päihdetyö ja lähisuhdeväkivallan ehkäisy, p. 040 740 5527, sanna.ahtiainen@ekhva.fi

Linkki lähisuhdeväkivalta -nettisivulle

Linkki turvakodin nettisivulle

Linkki sosiaali- ja kriisipäivystyksen sivulle